ET Euroopa Liidu Teataja C 311/9

25. juulil 2012 esitatud hagi — Plantavis ja NEM versus komisjon ja Euroopa Toiduohutusamet

(Kohtuasi T-334/12)

2012/C 311/11

Kohtumenetluse keel: saksa

Pooled

Hagejad: Plantavis GmbH (Berliin, Saksamaa) ja NEM, Verband mittelständischer europäischer Hersteller und Distributoren von Nahrungsergänzungsmitteln & Gesundheitsprodukten e.V. (Laudert, Saksamaa) (esindaja: advokaat T. Büttner)

Kostjad: Euroopa Komisjon ja Euroopa Toiduohutusamet

Nõuded

Hageja palub Üldkohtul:

— tühistada koostisosade keelustamine määruses (EÜ) nr 1924/2006 (1) koostoimes määrusega (EÜ) nr 432/2012 (2) ning Euroopa Komisjoni kehtestatud Euroopa Liidu nimekiri lubatud ja mitte lubatud tervisealaste väidete kohta.

Väited ja peamised argumendid

Hagi põhjenduseks väidavad hagejad esiteks, et Euroopa seadusandjal puudus pädevus vaidlustatud määruste vastuvõtmiseks.

Teiseks väidetakse, et määrused nr 1924/2006 ja nr 432/2012 ning Euroopa Liidu register toidu kohta esitatavate toitumis- ja tervisealaste väidete kohta riivavad õigusvastaselt toidukäitlejate põhiõigustega kaitstud positsiooni ning tarbijate ja erialaspetsialistide õigust saada informatsiooni. Sellega seoses väidavad hagejad eelkõige, et vaidlustatud määrustega ettenähtud toitumis- ja tervisealaste väidete keelud on ebaproportsionaalsed. See käib eeskätt keelu kohta kasutada selliseid objektiivselt tõeseid toitumis- ja tervisealaseid väiteid nagu näiteks „parem biosaadavus” (bessere Bioverfügbarkeit). Lisaks ei ole määrused sobivad soovitud eesmärgi saavutamiseks, sest Euroopa Toiduohutusamet ja komisjon ei ole kindlaks määranud arusaadavaid, läbipaistvaid ja ühtseid eeskirju teaduslike standardite kindlaksmääramiseks.

Lisaks heidavad hagejat ette erinevate ainete ja toidukäitlejate erisusteta ebavõrdset kohtlemist. Keelud ei ole ka vajalikud, kuna juba pärast direktiivi 2003/13/EÜ (3) ja määruse (EÜ) nr 1169/2011 (4) kehtestamist on kõikides Euroopa Liidu liikmesriikides keelatud toidu eksitav reklaam.

(1) Euroopa Parlamendi ja nõukogu 20. detsembri 2006. aasta määrus (EÜ) nr 1924/2006 toidu kohta esitatavate toitumis- ja tervisealaste väidete kohta (ELT L 404, lk 9).

(2) Komisjoni 16. mai 2012. aasta määrus (EL) nr 432/2012, millega kehtestatakse nimekiri tervisealastest väidetest, mida on lubatud esitada toidu kohta, välja arvatud haigestumise riski vähendamisele ning laste arengule ja tervisele viitavad väited (ELT L 136, lk 1).

(3) Komisjoni 10. veebruari 2003. aasta direktiiv 2003/13/EÜ, millega muudetakse direktiivi 96/5/EÜ imikutele ja väikelastele mõeldud teraviljapõhiste töödeldud toitude ja muude imikutoitude kohta (ELT L 41, lk 33; ELT eriväljaanne 13/31, lk 132).

(4) Euroopa Parlamendi ja nõukogu 25. oktoobri 2011. aasta määrus (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304, lk 18).